पालम एयरपोर्ट पर गले मिलने से लेकर हैदराबाद हाउस में चाय की प्याली साझा करते हुए मोदी और ओबामा के बीच दोस्ती और केमिस्ट्री का नया फॉर्मूला देखने को मिला. रविवार रात राष्ट्रपति भवन में भोज के दौरान भी ओबामा ने मोदी की जमकर तारीफ की, वहीं गणतंत्र दिवस समारोह के दौरान भी दोनों नेता खूब बातचीत करते दिखे. यह इस मायने में अच्छे संकेत हैं कि दोनों देशों के बीच संबंधों में निकटता बढ़ी है. हालांकि एक सच यह भी है कि बराक ओबामा के पास अब दो साल का कार्यकाल ही बचा है. लेकिन जिस तरह उन्होंने कहा कि वह सुरक्षा परिषद में भारत की स्थाई सदस्यता की बात को आगे बढ़ाएंगे, उम्मीद की जा सकती है दोस्ती की दास्तान भारत के लिए फायदेमंद हो.